A csapat már korábban bejelentette, hogy kihagyja a végül elmaradt idénynyitó Ausztrál Nagydíjat, ugyanis az éppen tomboló koronavírus-járványban bebizonyosodott, hogy alkalmazottaik is elkapták a fertőzést. Az idény végül csak Ausztriában indulhatott el júliusban. A McLaren új padlólemezzel, diffúzorral, és fékvezetékekkel készült, valamint némiképp átszabott első szárnnyal. Norris a harmadik helyről rajtolhatott, Sainz pedig a kilencedikről - 2016 óta ez volt a csapat legjobb időmérős eredménye. Norris a versenyen visszaesett az ötödik helyre, de miután megtudta az utolsó körökben, hogy a harmadik helyen haladó Lewis Hamiltont öt másodperces időbüntetéssel sújtották, hatalmas hajrázással előbb megelőzte Sergio Pérezt, megfutotta a verseny leggyorsabb körét, majd Hamiltonhoz képest lefaragta 5 másodperc alá a hátrányát. Norris így harmadik lett, Sainz pedig ötödik. A soron következő stájer futamon újabb padlólemezzel és motorborítással kísérleteztek. Ezúttal Sainz indult a harmadik, Norris pedig a kilencedik helyről, és bár a versenyük nem sikerült túl fényesen, Norris az utolsó körökben mindkét Racing Point-ot megelőzve lett ötödik, Sainz pedig úgy kilencedik, hogy új pályacsúccsal megfutotta a verseny leggyorsabb körét. A magyar versenyre új motorborítással és T-szárnnyal készültek, ami nem sikerült túl jól, így a felejthető hétvége után visszaálltak a régire, de új első és hátsó szárnyakat, valamint új padlólemezt szereltek fel. Norris a brit nagydíjon ötödik lett, Sainz azonban egy defekt miatt csak tizenharmadik. A következő, 70. évfordulós nagydíj szintén felejthető volt, ugyanis Sainz már az időmérő harmadik körébe sem került be, a versenyen pedig elrontották a kerékcseréjét. Ha ez nem lenne elég, a csapat folyamatosan küszködött a gumikkal, így itt sem értek el jó eredményt, ráadásul a Ferrari leelőzte őket a konstruktőri versenyben, Leclerc megelőzte Norrist, Esteban Ocon pedig Sainzot a bajnokságban.